Landbruksutvalgets innstilling til MSL-utvalget, 2026

Midtre Gauldal kommunes landbrukspris
§1 Formål
Landbruksprisen skal være en hederspris som anerkjenner en særlig innsats for landbruket og landbruksbasert næringsutvikling i kommunen. 
Prisen skal bidra til å synliggjøre landbrukets betydning for verdiskapning, arbeidsplasser, bosetting, matproduksjon, kulturlandskap og lokalsamfunn. 
§2 Hvem kan få prisen?
Prisen kan tildeles:
· Enkeltpersoner
· Gårdbrukere eller gårdsbruk
· Landbruksforetak
· Virksomheter med basis i landbrukets ressurser
· Organisasjoner eller lag
· Andre som gjennom sitt arbeid eller engasjement har gjort en særlig innsats for landbruket i kommunen (f.eks. rådgivere, offentlig ansatte eller tillitsvalgte)
Kandidaten bør ha tilknytning til Midtre Gauldal, eller ha gjort en vesentlig innsats til fordel for landbruket i kommunen. 
Prisen kan tildeles både for en konkret innsats eller for langvarig arbeid. 
§3 Kriterier
Ved vurderingen kan det blant annet legges vekt på:
· Nyskaping og utvikling innen landbruk eller landbruksbasert næring
· Verdiskapning og sysselsetting
· Bærekraftig drift og ressursutnyttelse
· Ivaretakelse av kulturlandskap og naturverdier
· Dyrevelferd og god agronomisk praksis
· Bidrag til rekruttering og framtidig landbruk
· Samarbeid og kunnskapsdeling
· Bidrag til lokalsamfunnet og kommunens omdømme
· Evne til å være et godt eksempel eller en inspirasjon for andre
Det er ikke krav til at kandidaten oppfyller alle kriteriene. 
§4 Forslagsrett
Alle kan foreslå kandidater til landbruksprisen. 
Forslaget skal være begrunnet og sendes kommunen innen fastsatt frist. 

§5 Jury
Innkomne forslag vurderes først i landbruksutvalget som innstiller til MSL-utvalget.
Prisen avgjøres av MSL-utvalget, som er jury.
Juryens funksjonstid følger kommunestyrets valgperiode. 
§6 Juryens arbeid
Juryen vurderer innkomne forslag på bakgrunn av statuttene. Hvis det ikke kommer innkomne forslag kan landbruksutvalget på selvstendig grunnlag innstille kandidater til MSL-utvalget (juryen). 
Juryen kan innhente ytterligere opplysninger om kandidatene ved behov.
Juryens avgjørelse skal begrunnes skriftlig. 
Juryens avgjørelse er endelig. 
§7 Habilitet
Et jurymedlem skal ikke delta i behandlingen dersom vedkommende er inhabil etter gjeldende regler. Dette gjelder blant annet dersom jurymedlemmet selv, nærstående eller en virksomhet vedkommende har særlig tilknytning til, er kandidat til prisen. 
§8 Pris
Prisen består av:
· Diplom
· Pengebeløp fastsatt av formannskapet
§9 Utdeling
Prisen deles ut årlig på kommunens hederskveld.
Ordfører eller annen representant for kommunen foretar prisutdelingen. 
Prisvinnerens arbeid og juryens begrunnelse presenteres som en del av prisutdelingen. 
§10 Endring av statuttene
Endringer i statuttene vedtas av MSL-utvalget. 
